**Összefoglaló a 2019. január 21-től hatályos Garantiqa Hitelgarancia Zrt. Hirdetményének változásáról:**

**1. Állami viszontgaranciás ügyletek esetén az árazási tábla (egyedi, megállapodásos) összevonásra kerül az alábbi szerint:**

- a beruházási hitelek és a 4 évnél hosszabb forgóeszközhitelek külön csoportba kerülnek, mivel ott megmarad a díjtámogatás,

- azonos díjmérték kerül meghatározásra az EU-s támogatás önrészhez- és előfinanszírozáshoz nyújtott hitelek, a pénzügyi lízing, a garancia és garanciakeret, a legfeljebb 4 éves futamidejű forgóeszközhitelek, valamint a dologi vegyes biztosítékkal rendelkező folyószámlahitelek és többcélú hitelek esetében,

- együttműködési megállapodás keretében kizárólag természetes személy kezességvállalásával biztosított folyószámlahitel árazása - a díjtámogatás megszűnésétől eltekintve - nem változik,

- a kizárólag természetes személy kezességvállalásával biztosított egyedi folyószámlahitel és többcélú hitelkeret, valamint a faktoring és a kivezető hitel azonos díjkategóriába kerültek,

- a garanciadíjak 4 tizedes jegyű meghatározását az egyszerűség kedvéért kettő tizedesre módosítottuk,

**2. Cosme viszontgaranciával biztosított ügyletek:**

- az állami viszontgaranciás ügyletekkel való összhang megteremtése érdekében, különböző mértékben, de minden ügylettípus esetén emelkednek a díjaink,

**3. Saját kockázatra vállalt ügyletek:**

- beruházási hitel kivételével az egyéb ügylettípusok azonos díjazásúak lettek,

**4. Irinyi Garanciaprogram ügyletei:**

- beruházási hitel kivételével az egyéb - a programban igényelhető- ügylettípusok díjai emelkedtek,

**5. Széchenyi Kártya Program:**

- a Széchenyi Kártya Programban kötött hitelügyleteknél a kezességvállalás díja nem változik.

**6. A Hirdetmény egyszerűsítése** érdekében az ügyfél által fizetendő oszlop kikerült a díjtáblázatokból, és a 2. sz. (kezességi díjtámogatásról szóló) mellékletbe került be magyarázat a díjtámogatás és az addicionalitás összefüggéseiről.

**7. A 1778/2018. (XII.21.) Kormányhatározat - a kezességvállalási díjak költségvetési támogatások összegéről - alapján a díjtámogatási szabályok és a díjtámogatás mértéke az alábbiak szerint változott** 2019. január 1-jétől:

- A 1783/2018. (XII. 21.) Kormányhatározat - az intézményi garanciarendszer addicionális finanszírozásának növeléséhez szükséges intézkedésekről - 2. pontjában foglalt addicionalitási kritériumoknak megfelelő\*, a hitelintézetek által **2019. január 1-jétől kibocsátott (megkötött kölcsönszerződések) legfeljebb 15 éves futamidejű éven túli beruházási és fejlesztési, valamint a 4 évet meghaladó, de legfeljebb 15 éves futamidejű forgóeszköz finanszírozási új hitelek és hitelkiváltások** - ide nem értve a Széchenyi Kártya Program egyes konstrukcióit - **kölcsönösszegére, azok teljes futamidejére a Garantiqa Hitelgarancia Zrt. által vállalt kezességi díjakhoz évente, a teljes hitelösszeg legfeljebb 0,4%-át kitevő mértékű garanciadíj-támogatás biztosítható** azzal, hogy a garanciadíj támogatást figyelembe véve 80%-os mértékű, tőkére vállalt készfizető kezesség esetén a mikro-, kis- és középvállalkozások által fizetett éves kezességvállalási díj mértéke nem haladhatja meg a teljes hitelösszeg 0,9%-át.

\*A 1783/2018. (XII. 21.) Kormányhatározat értelmében **addicionálisnak tekinthető minden mikrovállalkozáshoz** (KKV törvény szerinti mikrovállalkozás) **kapcsolódó ügylet, továbbá minden olyan ügylet, amelynek fedezettsége 25%-nál kevesebb**, **vagy a nemteljesítési (PD) valószínűsége 4%, vagy annál magasabb.**